ปลื้มอี-บิดดิ้ง ประหยัดงบ 2.8หมื่นล้าน
คลังปลื้มประมูลจัดซื้อผ่านอิเล็กทรอนิกส์ ประหยัดงบรัฐได้ 2.8 หมื่นล้าน
17 พ.ค. 2559

คลังปลื้มประมูลจัดซื้อผ่านอิเล็กทรอนิกส์ ประหยัดงบรัฐได้ 2.8 หมื่นล้าน
นายมนัส แจ่มเวหา อธิบดีกรมบัญชีกลาง เปิดเผยว่า การประมูลแบบ e-Bidding (อี-บิดดิ้ง) และ e-Market (อี-มาร์เก็ต) ที่เริ่มใช้เต็มรูปแบบมาตั้งแต่ปีที่ผ่านมาจนถึงปัจุบัน มีการประมูลโครงการทั้งหมดมูลค่า 4.3 แสนล้านบาท สามารถประหยัดงบได้ถึง 2.8 หมื่นล้านบาท หรือ 10.5% เป็นการประหยัดแบบ e-Bidding ประมาณ 9% และ e-Market ประมาณ 16%
สำหรับระบบ e-Bidding และ e-Market ที่เปิดใช้เต็มรูปแบบตั้งแต่วันที่ 1 ต.ค. 2558 ที่ผ่านมา ได้มีการพัฒนาระบบการประมูลให้มีความปลอดภัยสูงสุด ไม่มีใครสามารถเข้าไปดูข้อมูลระหว่างการเสนอราคาประมูลและนำออกไปขายกับผู้ประมูลได้ โดยราคาที่มีการเสนอแข่งขันจะมีหน่วยงานเจ้าของโครงการสามารถที่จะเปิดดูผู้ชนะการประมูลในเช้าวันรุ่งขึ้นหลังจากวันประมูลเท่านั้น
นายมนัส กล่าวว่า ที่ผ่านมาทางกระทรวงยุติธรรมได้หารือกับกรมบัญชีกลาง ว่ามีการนำข้อมูลการเสนอราคาประมูลไปขายให้กับคู่แข่งขัน ซึ่งกรมบัญชีกลางได้ตรวจสอบว่าข้อมูลที่นำไปขายเป็นข้อมูลปลอม ทำขึ้นเพื่อไปหลอกขายให้กับคู่แข่งขันประมูลที่หลงเชื่อเท่านั้น 
“ข้อมูลที่นำมาอ้างว่าถ่ายได้จากจอคอมพิวเตอร์ระหว่างการประมูลเสนอราคานั้นเป็นของปลอมถูกทำขึ้น เป็นการต้มกันไปต้มกันมา ระบบประมูลของกรมบัญชีกลางถือว่าดีที่สุด ไม่มีใครเข้าไปดูข้อมูลได้แม้แต่อธิบดีกรมบัญชีกลาง” นายมนัส กล่าว
ปัจจุบันกรมบัญชีกลางได้ว่าจ้างเอกชน 2 ราย เป็นผู้ทดสอบระบบความปลอดภัยการประมูลทางอิเล็กทรอนิกส์